‘আপনারা জানেন কাদের প্ররোচনা আছে’, বেলডাঙা নিয়ে বললেন মমতা

ওয়েব ডেস্ক: ভিন রাজ্যে ফের খুন বাংলার শ্রমিক। সেই বিষয় সামনে আসতেই উত্তপ্ত হয়ে উঠল মুর্শিদাবাদের (Murshidabad) বেলডাঙা (Beldanga)। শুক্রবার সকাল থেকেই মৃতের পরিবার ও প্রতিবেশীরা সকাল থেকেই বিক্ষোভ দেখাতে থাকেন। ফলে সেখানে রণক্ষেত্রের পরিস্থিতি তৈরি হয়। যার কারণে জাতীয় সড়ক ও রেলপথ অবরুদ্ধ হয়ে পড়ে। আর এই ঘটনা নিয়ে উত্তরবঙ্গে যাওয়ার আগে দমদম বিমানবন্দর থেকে এ নিয়ে মুখ খুললেন মুখ্যমন্ত্রী মমতা বন্দ্যোপাধ্যায় (Mamata Banerjee)। ‘সংখ্যালঘুদের ক্ষোভটা স্বাভাবিক’ বলেই জানিয়েছেন মুখ্যমন্ত্রী। পাশাপাশি ভিনরাজ্যে বাংলার পরিযায়ী শ্রমিকদেরকে হেনস্থা নিয়ে ক্ষোভও প্রকাশ করেছেন তিনি।

মমতা বলেন, ‘বেলডাঙায় (Beldanga) আপনারা জানেন কাদের প্ররোচনা আছে। আমি আর নতুন করে বলতে চাই না। ফ্রাইডে জুম্মাবার। পবিত্র বার। যেমন শিবেরও বার। দুর্গার বার। সন্তোষী মাতার বার। তেমনি ফ্রাইডে সজুম্মার নামাজ হয়। ধরুন দুর্গাপুজো দেখতে এসেছেন কোটি কোটি লোক। সেখানে আপনি যদি একটা মাইক লাগিয়ে দেন, তবে সবাই শুনবে। ফ্রাইডে জুম্মাবার সংখ্যালঘুদের কাছে একটি সেমন্টিমেন্ট আছে। সেখানে ফ্রাইডে জুম্মার সবাই নামাজ পড়তে এসেছে। এখানে কেউ কেউ যদি তাঁর রাজনৈতিক চরিতার্থ করবার জন্য উস্কে দেয়। সংখ্যাঘুদের ক্ষোভটা স্বাভাবিক। আমিও এর জন্য ক্ষুব্ধ।’

আরও খবর : প্রয়াত সিপিএমের প্রবীণতম নেতা চন্দ্রশেখর বসু

মমতা আরও বলেন, “তাদের একতরফা বাদ দিতে পারে না। মতুয়া, রাজবংশী, আদিবাসীদের বেছে বেছে নাম বাদ দেওয়া হচ্ছে। নন বেঙ্গলিদেরকেও বাদ দেওয়া হচ্ছে। প্রতিদিন হোয়াটসঅ্যাপে নির্দেশ বদলাচ্ছে। বিএলওরা চাপে পাগল হয়ে যাচ্ছেন। ইতিমধ্যে ১০০ জনের মতো লোক মারা গিয়েছেন। এটা একটা সাংঘাতিক সিচুয়েশন। এরা ইচ্ছা করে বাংলায় দাঙ্গা লাগানোর চেষ্টা করছে। বিজেপির পরিকল্পনা এটা। নিজেরা ভোটে পারবে না তাই ঘোঁট পাকাচ্ছে। করছে লুট, বলছে ঝুট।”

এদিন পরিযায়ী শ্রমিক ও তাঁদের পরিবারের পাশে দাঁড়ানোর বার্তা দিয়েছেন মুখ্যমন্ত্রী। তিনি জানিয়েছেন, পরিযায়ী শ্রমিকের মৃত্যুর ঘটনায় আমরা তদন্ত শুরু করেছি। মমতা আরও বলেন, যা হচ্ছে সেগুলি অন্যায়। বিজেপি (BJP) শাসিত রাজ্যগুলিতেই এগুলি হচ্ছে বলে অভিযোগ করেছেন তিনি। এসব করে কীভাবে বাংলার মানুষের সমর্থন পাবে বিজেপি? প্রশ্ন তুলেছেন তৃণমূল সুপ্রিমো।