১০০ শতাংশ SIR-কাজ সম্পূর্ণ, নজির গড়ল মুর্শিদাবাদের বেলডাঙা

মুর্শিদাবাদ (বেলডাঙা) – এক মাসের সময়সীমার মধ্যে মাত্র ২২ দিনে ১০০ শতাংশ এসআইআর (SIR) প্রক্রিয়া সম্পূর্ণ করে নজির গড়লেন মুর্শিদাবাদের (Murshidabad) বেলডাঙা (Beldanga) ১ ব্লকের কয়েকজন মহিলা শিক্ষিকা সহ মোট ১২জন শিক্ষক।  বেলডাঙা -১ ব্লক অফিসে শিক্ষক-শিক্ষিকাদের পেন, মিষ্টি এবং ফুল দিয়ে সম্বর্ধনা দিলেন বিডিও রথীন্দ্রনাথ অধিকারী। বিডিওর কাছে সম্বর্ধনা পেয়ে উচ্ছ্বসিত ওই শিক্ষক শিক্ষিকারা।

এসআইআর নাম শুনলেই অসুস্থ হয়ে পড়ছেন অনেক মানুষ, আবার অনেক বিএলও (BLO)। অসুস্থ হয়ে হাসপাতালে চিকিৎসা হয়েছে  বেশ কিছু বুথ লেভেল অফিসারের।  সেই সময় বেলডাঙা বিধানসভার বেলডাঙা -১ ব্লকের ১২ জন বি এল ও ১০০% ডিজিটালাইজেশন এর কাজ সম্পন্ন করে ফেলেছেন মাত্র ২২ দিনে। বেলডাঙা ব্লক আধিকারিকের কাছ থেকে সম্বর্ধনা পাওয়ায় পর উচ্ছ্বসিত ওই বি এল ওরা প্রশাসনের ভূমিকায় সন্তুষ্ট হয়েছেন।

এ বিষয়ে  বেলডাঙা সিআরজিএস প্রাথমিক বিদ্যালয়ের শিক্ষিকা রুকসোনা খাতুন বলেন, ‘ আমার এজেন্টরা ভীষণ সহযোগিতা করেছেন। তা না হলে বাচ্চা সামলে ,বাড়ির সামলে এবং বিদ্যালয় সামলে এই কাজ সফল করা সম্ভব হত না। আমার ২৫৬ নং বুথে ৭৯১ জন ভোটার আছেন। যেদিন  যত আবেদনের ফর্ম পেয়েছি সেগুলি সঙ্গে সঙ্গে আপলোড করতে পেরেছি। এ কারণে দ্রুত সম্ভব হয়েছে ‘।

অন্যদিকে শরৎপল্লী প্রাথমিক বিদ্যালয়ের শিক্ষিকা শম্পা ঘোষ বলেন , ‘আমার  ২৭০ নং বুথে ৮৯৭ জন ভোটার রয়েছেন। কাজ নেওয়ার সময় দায়বদ্ধতা ছিল। সময়ের মধ্যে কমপ্লিট করা একটা চ্যালেঞ্জ। কাজ করে পরিতৃপ্তি এসেছে। সংসারের চাপ থাকা সত্ত্বেও  দ্রুত কাজ করতে পেরেছি বলে ব্লক আধিকারিক সংবর্ধনা দিলেন ,এটাই তৃপ্তি। তবে চাপের মধ্যে ছিলাম। সার্ভারের সমস্যা ছিল ,রাত জেগে কাজ করতে হয়েছে’।

আরও পড়ুন-  IC লিটনকেই বোলপুর থেকে পাঠিয়ে দেওয়া হল জলপাইগুড়ি

অন্যদিকে বেলডাঙা বিধানসভার ২৫৪ নম্বর বুথের বড়ুয়া নাথপাড়ার ১৩৪৬ জন ভোটারের ডিজিটালাইজেশন ১০০ শতাংশ কমপ্লিট করতে পেরেছেন মুস্তাফিজুল হক নামে এক প্রাথমিক বিদ্যালয়ের প্রধান শিক্ষক।

এদিন ওই প্রধান শিক্ষক বলেন,’ পরিকল্পনা করলেই সবকিছু সম্ভব। প্রতিদিন ১০০ জনের আবেদন আপলোড করতে পেরেছি। সে কারণেই ১০০ শতাংশ এস আই আর ফর্ম আপলোড করা সম্ভব হয়েছে ‘।

অন্যদিকে বেলডাঙা ব্লক আধিকারিক রথীন্দ্রনাথ অধিকারী বলেন, মাত্র ২২দিনে ১০০%  এনুমারেসন ফর্ম ডিজিটালাইজেশন করতে পেরেছেন ১২ জন বিএলও। বুধবার পর্যন্ত তাঁর ব্লকের ২ লক্ষ ৭৯ হাজার ৬৩৮ জন ভোটারের ফর্ম  ডিজিটালাইজেশন করার কাজ ৮১% হয়েছে। মোট ২৯১ জন বিএলও নিযুক্ত করা হয়েছিল। তাদের মধ্যে ১২ জন ১০০ শতাংশ এনুমারেসন ফর্ম ডিজিটালাইজেশন করতে পেরেছেন। তাদের সম্বর্ধনা জানানো হয়েছে। তবে তাঁর ব্লকে এখনও পর্যন্ত ৪,৯২৮ জন মৃত ভোটারের খোঁজ পাওয়া গেছে , সংখ্যা আরও কিছু বাড়বে। কিছু ব্যক্তিকে খুঁজে পাওয়া যায়নি সেরকম আড়াইশো জন লোকের খোঁজ চলছে।এনুমারেসন ফর্ম কেউ পাননি সেরকম অভিযোগ আসেনি।

দেখুন আরও খবর-